भक्तपुर नगरपालिकाद्वारा विदेशी पर्यटन शुल्क समायोजन
अमेरिकी डलरको भाउ बढेको भन्दै भक्तपुर नगरपालिकाले नगर क्षेत्रभित्र प्रवेश गर्ने विदेशी पर्यटकसँग लिँदै आएको पर्यटन शुल्क वृद्धि गरेको छ ।
भक्तपुर,  पुस   १८ गते । अमेरिकी डलरको भाउ बढेको भन्दै भक्तपुर नगरपालिकाले नगर क्षेत्रभित्र प्रवेश गर्ने विदेशी पर्यटकसँग लिँदै आएको पर्यटन शुल्क वृद्धि गरेको छ । नगरपालिकाले विश्व सम्पदा सूचीमा सूचीकृत भक्तपुर दरबार स्क्वायरलगायत नगरपालिकाभित्रका सम्पदा अवलोकनका लागि प्रवेश गर्ने विदेशी पर्यटकबाट असुल गर्दै आएको पर्यटन शुल्कमा २०२३ जनवरी १ देखि लागू हुने गरी वृद्धि गरेको हो ।नगरपालिकाका पर्यटन सूचना केन्द्र प्रमुख गौतम लासिवाले अमेरिकी डलरको मूल्य उच्च रुपमा वृद्धि हुँदै गएपछि नगरपालिकाले पर्यटन शुल्कमा सोही अनुरुप शुल्क समायोजन गरेको बताउनुभयो । नगरपालिका प्रवेश गर्ने सार्क राष्ट्रका पर्यटकसँग लिँदै आएको रु. पाँच सय शुल्क भने यथावतै राखिएको  र सार्क राष्ट्र बाहेक अन्य राष्ट्रका पर्यटकसँग रु. एक हजार पाँचसय लिँदै आएकामा जनही रु.   एक हजार ८०० लिने निर्णय भएकोे  उहाँले बताउनुभयो । प्रमुख लासिवाले भन्नुभयो,“नगरपालिकाले नगर परिषदबाटै शुल्क समायोजन गर्ने निर्णय गरेको थियो, त्यसलाई जनवरी १ देखि लागू गरेका हाैं, डलरको मूल्य एक सय ३० को हाराहारीमा पुगेकाले मूल्य समायोजन गरेका हौँ, डलरमा शुल्क भुक्तानी गर्नेसँग रु. १५ अमेरिकी डलर नै लिने र नेपाली रुपियाँ भुक्तानी गर्नेको हकमा रु. एक हजार आठसय लिने निर्णय भएको छ ।”